Broj: 711-I-1483-M-308/22-03-17

Zagreb, 17. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Andree Miškulin, ravnateljice Ustanove za zdravstvenu njegu u kući Grada Zagreba,** za davanjem mišljenja Povjerenstva,na 176. sjednici održanoj dana 17. lipnja 2022.g. daje sljedeće

**MIŠLJENJE**

1. **Sukladno članku 17. stavku 1. ZSSI/21-a, obveznica Andrea Miškulin može uz profesionalno obnašanje dužnosti ravnateljice Ustanove za zdravstvenu njegu u kući Grada Zagreba obavljati funkciju članice Povjerenstva za osobe starije životne dobi Grada Zagreba, jer se radi o stručnim i savjetodavnim poslovima te za to ostvarivati naknadu.**
2. **Obveznica je primitke ostvarene od obavljanja poslova iz točke I. izreke dužna navesti u imovinskoj kartici koju podnosi Povjerenstvu.**

Obrazloženje

Zahtjev za davanjem mišljenja Povjerenstva podnijela je Andrea Miškulin, ravnateljica Ustanove za zdravstvenu njegu u kući Grada Zagreba. U knjigama ulazne pošte Povjerenstva zahtjev je zaprimljen 13. lipnja 2022. pod poslovnim brojem 711-U-6043-M-308/22-01-3, povodom kojeg se vodi predmet broj M-308/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Andrea Miškulin, povodom obnašanja dužnosti ravnateljice Ustanove za zdravstvenu njegu u kući Grada Zagreba, kojoj je osnivač Grad Zagreb, dužna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je imenovana za članicu Povjerenstva za osobe starije životne dobi Grada Zagreba te da je predviđena isplata naknade za vanjske članove navedenog Povjerenstva za svaku sjednicu, slijedom čega traži mišljenje Povjerenstva smije li primiti ovu naknadu.

Uz dodatni dopis obveznice broj: 711-U-6049-M-308/22-02-3 od 13. lipnja 2022. godine priložen je zaključak gradonačelnika Grada Zagreba od 16. ožujka 2022. kojim je obveznica imenovana za članicu Povjerenstva za osobe starije životne dobi Grada Zagreba.

Uvidom na internetsku stranicu Grada Zagreba, utvrđeno je da je Povjerenstvo za osobe starije životne dobi Grada Zagreba radno tijelo gradonačelnika Grada Zagreba koje sudjeluje u izradi zagrebačke strategije za osobe starije životne dobi i izradi planova provedbe zagrebačke strategije za osobe starije životne dobi, prati pojedina područja djelovanja, koordinira i usklađuje sve djelatnosti iz zagrebačke strategije za osobe starije životne dobi na razini Grada Zagreba, koordinira i surađuje s gradskim upravnim tijelima, nadležnim tijelima, ustanovama i institucijama te organizacijama civilnog društva radi provedbe mjera i aktivnosti iz zagrebačke strategije za osobe starije životne dobi, pruža stručne i savjetodavne pomoći nositeljima i suradnicima u provedbi mjera i aktivnosti iz zagrebačke strategije za osobe starije životne dobi te razmatra izvješća o provedbi mjera i aktivnosti iz zagrebačke strategije za osobe starije životne dobi.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U konkretnom slučaju obveznica je za članicu Povjerenstvo za osobe starije životne dobi Grada Zagreba imenovana od strane gradonačelnika Grada Zagreba, a navedeno radno tijelo gradonačelnika osnovano je u svrhu provođenja aktivnosti koje imaju za cilj omogućavanje kvalitetnijeg života sugrađana starije životne dobi, odnosno radi se o obavljanju stručnih i savjetodavnih poslova koji se po prirodi stvari rada u ovome tijelu obavljaju povremeno.

Stoga obveznica Andrea Miškulin, ravnateljica Ustanove za zdravstvenu njegu u kući Grada Zagreba, sukladno članku 17. stavku 1. ZSSI/21-a, može za vrijeme obnašanja navedene javne dužnosti obavljati funkciju člana Povjerenstvu za osobe starije životne dobi Grada Zagreba te za to primati naknadu, što je dužna navesti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Andrea Miškulin, elektroničkom dostavom
2. Objava na internetskoj stranici Povjerenstva
3. Pismohrana